Filmanmeldelse: «Dark Places»
DRAMA/THRILLER «DARK PLACES» Frankrike. Regi: Gilles Paquet-Brenner. 15 år. MED: Charlize Theron, Chloë Grace Moretz, Nicholas Hoult, Christina Hendricks, Corey Stoll, Drea de Matteo, Tye Sheridan. Filmen er basert på en roman av Gillian Flynn, damen som for noen år siden begeistret verden med «Gone Girl». Det handler om en ganske så slack og umotivert noen-og-tretti-kvinne, som i 28 år har levd en slags tilværelse på inntektene av sitt livs tragedie: Hun var som barn en av to overlevende etter en drapsorgie i familie; mor og to søstre ble drept, broren sitter fengslet for drapet. Men inntektene skrumper; ingen kan leve evige på selv en tragedie som dette. For å spe på litt inntekt, sier hun seg villig til å delta i en slags morbid klubbkveld viet grusomme drapssaker. Langsomt våkner kvinnen til liv. Og handling. Og til jakt etter en sannhet hun numment ikke har villet vite. Visst er det besettende! Gode skuespillere, også, med en stadig karakterrolleutviklende Charlize Theron i sentrum. Filmens problem er at den blir for komplisert. Den hopper frem og tilbake i tid, plottet blir mer og mer innviklet, litt for mange temaer skal belyses, noen rollefigurer for mange får oppmerksomhet. Og man sitter tilbake med en følelse av å være imponert, men ikke så lite overforet. JON SELÅS
En virkelig original uttenkt drapsgåte makter ikke helt å passe måten. passe måten.